google/wiki40b huggingface dataset:
Hedrum kirke

Historie

I Borgarting kristenrett, som er skrevet rundt 1080, er Hedrum kirke nevnt som en av seks fylkeskirker i Viken, området rundt Oslofjorden. Før det var opprettet bispedømmer, ble fylkeskirkene utpekt av kongen. Det kan ha stått en kirke i Hedrum i 1060, og den var antakelig en trekirke. Steinkirken ble reist omkring 1100. I 2010 feiret kirken sitt 950-årsjubileum.

Bygningen

Kirken har rektangulært skip, kvadratisk kor og apside. Bygningsarkeologiske undersøkelser viser at apsiden er tilføyet senere. Bueåpningen til apsiden har samme utforming som korbuen og dette tyder på at de kan være samtidige. En kan derfor anta at det har ligget en eldre trekirke øst for koret som senere er blitt erstattet med apsiden.
Skipet ble forlenget med fire meter i 1666, så vestpartiet med portal og døråpninger er fra etter reformasjonen.
Et klokketårn i tre med våpenhus ble tilført i 1859.
Kirken ble restaurert i 1920-årene. Da ble utvendig puss fjernet, slik at steinnen kom til syne, og sakristiet på nordsiden av koret ble oppført.
Kirken er viet til St. Mikael.

Inventar

Hedrum kirke er en av få kirker i Norge som har bevarte gravheller av stein i kirkegulvet. Disse er fra tiden da kirken var eid av godseieren til Fritzøe. Buefeltene på galleriet er dekorert med bilder av Jesus og apostlene. Det eneste som er igjen av middelalderens inventar er en gotisk Madonna-skulptur i nordøstre hjørne av koret. Prekestolen er fra 1589 og laget i renessansestil.
Altertavlen  er i bruskbarokk stil og ble gitt av Peder Tøgersen og Hilvig Mickelsdatter i 1664. Overetasjen er gjengitt her. De to kvinneskikkelsene på hver side av bildet er til venstre Måteholdet (Temperantia) og til høyre Visdommen (Prudentia). Videre finner vi Peter med nøkkel og Johannes med kalken. Bildet i midten er et oppstandelsesbilde. 
Hedrum kirke har en god del gravminner som dekker store deler av gulvet i kirken. Kirkens gravminner er registrert av DIS-Norge.

Omgivelser

Det er kirkegård ved kirken. Hedrum prestegård er sørvest for kirkegården. Det ligger et gravfelt fra jernalderen like ved kirken.
Falsozorilispe

Utseende

En liten, slank, gråbrun trebukk. Antennene er omtrent to tredjedeler så lange som kroppen. Pronotum er tønneformet, dekkvingene jevnbrede, beina nokså korte.

Utbredelse

Slekten lever på Ny-Caledonia.
Petersburg Census Area

Petersburg Census Area, frem til 2008 Wrangell-Petersburg Census Area, er et tidligere statistikkområde i den amerikanske delstaten Alaska. Området lå i de sørøstlige delene av staten, mellom Britisk Columbia i Canada i øst og Alaskabukta i vest. 
Wrangell-Petersburg Census Area ble etablert i 1958 med et areal på 17 376 kvadratkilometer, noe som grovt sett tilsvarte landområder mellom sundene Frederick i nord og Ernest i sør og østover til den canadiske grensen. Øyene Kupreanof, Kuiu, Coronation, Zarembo, Wrangell og Etolin samt deler av østkysten til Baranof, den sørlige delen av Catherine og sørvestkysten av Admiralty lå innen statistikkområdet.
Frem til 1990 ble det gjort flere mindre grensejusteringer der landområdene på øyene Baranof, Catherine og Admiralty ble overført til andre enheter, og grensa i sør ble trukket sørover for å inkludere deler av halvøya Cleveland. Byen Port Alexander, helt sør på øya Admiralty, ble etter hvert overført til Wrangell-Petersburg Census Area. I 2000 hadde området et folketall på 6 684 og et totalt areal på 23 364,8 kvadratkilometer, hvorav 15 122,4 km² land.
I 2008 ble den sørlige delen av statistikkområdet skilt ut som bykommunen Wrangell og den nordlige delen, på 14 721,7 km², skiftet navn til Petersburg Census Area. Den 3. januar 2013 ble deler av området etablert som Petersburg Borough.
SSD Parma Calcio 1913

Historie

Klubben fikk massiv økonomisk støtte av Parmalat, noe som gjorde at de kunne rykke opp til Serie A i 1990 med investeringer i en rekke store spillere. Etter at Parmalat gikk konkurs i 2003 har Parma hatt problemer med å gjøre seg like gjeldende i italiensk og internasjonal fotball.
Den unge entreprenøren Tommaso Ghirardi tok over klubben i januar 2007, og et par uker senere ble Claudio Ranieri hentet inn som ny trener, etter at Stefano Pioli ble sparket. Mot slutten av 2006–07-sesongen kjempet klubben mot nedrykk til Serie B, men endte til slutt på en trygg 12.-plass.
I 2007–08-sesongen rykket Parma ned til Serie B etter 18 sesonger på det øverste nivået i Italia, etter at de tapte hjemme mot Inter, mens Catania greide 1-1 mot Roma.
Kongregasjonen for helligkåringer

Kongregasjonen for helligkåringer er en del av den romerske kurie, det vil si Den katolske kirkes og Vatikanstatens sentraladministrasjon. 
Den nåværende pro-prefekt for kongregasjonen er erkebiskop Angelo Amato, som ble utnevnt i 2008. Staben består av sekretær og undersekretær samt 23 andre ansatte. Selve kongregasjonen har, pr. oktober 2004, 34 medlemmer, som er kardinaler, erkebiskoper og biskoper, samt en Promotor Fidei ('Fremmer av troen') som er teolog, 5 relatorer med ansvar for sakenes framdrift og 83 fast tilknyttede konsulenter.

Historie

Kongregasjonen ble opprettet av pave Sixtus V 22. januar 1588 i bullen Immensa Aeterni Dei. Den hadde første navnet Kongregasjonen for ritene, og hadde ansvar både for regulering av gudstjenesteordningen og for helligkåringssaker. 
8. mai 1969 besluttet pave Paul VI i den apostoliske konstitusjonen Sacra Rituum Congregatio å dele den i to, slik at Kongregasjonen for gudstjeneste og sakramentsordningen ble utskilt som en egen enhet. 
Med den nye kirkelovsamlingen som kom i 1983, og flere apostoliske konstitusjoner som regulerte lovverket, ble prosessen for helligkåring drastisk lagt om. Dette betydde også en indre omstrukturering i kongregasjonen.
Bjellesauprisen

Bjellesauprisen er en musikkpris som gis ut av FONO. Prisen ble første gang gitt ut i 1994 og gis ut til personer eller institusjoner som har gjort en spesiell innsats for norsk musikk. Prisvinneren mottar en sauebjelle med inngravert navn og omtales gjerne Årets bjellesau.
Tepetlaoxtoc

Tepetlaoxtoc eller Tepetlaoztoc er en kommune nordøst i den meksikanske delstaten México. Den hadde 27 944 innbyggere i 2010. Arealet er på 172,38 km². Kommunens administrasjonssentrum er Tepetlaoxtoc de Hidalgo.
I Tepetlaoxtoc er det et arkeologisk funnsted med ruinene av en aztekisk bosetting fra den seine postklassiske perioden (1200–1519) som fremdeles var bebodd inn i kolonitida.
Tortola Facula

Tortola Facula er et skinnende område på Titan, en av Saturns måner. Regionen ligger ved 8,8°N og 143,1°V, og på det bredeste er den 65 km. Tortola Facula ble oppdaget på bilder tatt av Cassini i 2004. Området fikk da navnet Tortola etter en øy i De britiske Jomfruøyer.
Shin Bet

Shabak er et akronym for Sherut Bitahon Klali (hebraisk: שירות ביטחון כללי, «Generalsikkerhetstjenesten»), mest kjent i store deler av verden som Shin Bet og er Israels interne sikkerhetstjeneste. Det er en av de tre hovedorganisasjonene av det israelske etterretningssamfunn, sammen med Aman (IDFs militære etterretningstjeneste) og Mossad (ansvarlig for utenriks etterretningsarbeid).
Gnatholeophanes

Utbredelse

Arten er beskrevet fra Øst-Afrika, men det er tydeligvis litt uklart hvor.
Glosli

Etymologi

Navnet er satt sammen av verbet å glose (å lyse, glimte) og li.
Cizara

Utseende

Middelsstore (vingespenn 50-70 millimeter), kraftige, brunlige svermere. Kroppen hos C. sculpta er mørkbrun med hvite striper. Forvingen har et stort, mørkt brunlig felt i midten, i ytre del er dette gjennomskåret av et rett, lyst tverrbånd med en nyreformet, metallisk flekk i øvre ende. Bakvingen er oransje ved roten.
C. ardeniae er mer kontrastrikt farget, brunsvart og hvitt, men med lignende tegninger som C. sculpta.

Levevis

Larvene lever på planter i maurefamilien (Rubiaceae).

Utbredelse

Slekten er utbredt i Sørøst-Asia, Australia og på New Zealand.
Brødrene Grimms eventyr

Brødrene Grimms eventyr (originalens tittel: Kinder- und Hausmärchen) er en berømt samling av tyske eventyr utgitt av Jacob Grimm og Wilhelm Grimm, kjent som brødrene Grimm.
I 1803 hadde brødrene lært romantikerne Clemens Brentano og Ludwig Achim von Arnim å kjenne ved universitetet i Marburg. Disse to vekket brødrenes interesse for eventyr, og de begynte å skrive ned muntlige fortellinger fra ulike kilder. En av de viktigste kildene var eventyrfortellersken Dorothea Viehmann. Gjennom henne kom det også inn i samlingen noen eventyr som hadde sin opprinnelse i Frankrike.
Eventyrene ble utgitt i 1812–1815.
I 2005 ble det håndskrevne Kassel-eksemplaret opptatt på UNESCOs liste over verdensminner.
Marcelo Vieira

Tidlig karriere

Marcelo begynte å spille futsal i en alder av 9 år, og da han var 13 ble han på hentet inn av Fluminense. Han kommer fra en svært fattig bakgrunn og vurderte selv å avslutte fotballkarrieren, men hans klubb betraktet ham som en av sine «kronjuveler» og sørget for at han fortsatte å spille fotball.

Real Madrid

Marcelo kom til Real Madrid i løpet av januar-transfervinduet i 2007. Ved hans ankomst sa klubbpresident Ramón Calderón: «Han er en viktig signering for oss. Han er en ung spiller som vil sprøyte inn litt friskhet til klubben og er en del av vår plan å få yngre spillere inn i laget. Vi er veldig fornøyd fordi han er en perle som halvparten av Europa ønsket.»
Marcelo gjorde sin debut som innbytter i 2–0-tapet mot Deportivo La Coruña. Marcelo fikk sin første kamp fra start for Real Madrid mot Racing Santander 14. april 2007, en kamp Real Madrid tapte 2–1. Under portugisiske José Mourinho, som var hovedtrener i perioden 2010–2013, var Marcelo i startelleveren i nesten alle av Madrids ligakamper.

Internasjonal karriere

Marcelo skåret i sin debut for Brasil mot Wales. Han plukket opp ballen like utenfor 16-meteren og skjøt, et tradisjonelt brasiliansk fullback-mål. Han har deltatt for Brasil to ganger i de olympiske lekene, i 2008 og 2012 med henholdsvis bronse og sølv som resultat. Han ble også tatt ut i den brasilianske troppen til VM i fotball 2014 på hjemmebane. I VMs åpningskamp mellom Brasil og Kroatia gjorde Marcelo selvmål og ga Kroatia ledelsen, men Brasil snudde kampen og vant 3–1.
Han ble tatt ut i Brasils tropp til VM i fotball 2018 i Russland.
Dennis Olsson

Karriere

Olsson startet karrieren i BKV Norrtälje, men gikk til GIF Sundsvall som ung spiller. Olsson ble tatt opp til førstelaget på tampen av 2012-sesongen, og fikk sin seriedebut for klubben i Superettan 7. april 2013, da GIF Sundsvall på hjemmebane tapte 0–3 for Jönköpings Södra IF.
Olsson spilte første kamp i Allsvenskan 30. mai 2015, da han i 76. minutt kom inn for Robert Lundström i 1–1-oppgjøret borte mot Falkenbergs FF.
Virgin Atlantic Airways

Historie

Virgins forgjenger, British Atlantic Airways, begynte flyvninger mellom England og Falklandsøyene i 1982
Selskapet ble kjøpt opp av forretningsmannen Richard Branson i 1984. Han begynte med flyvninger til Nord-Amerika mellom London Gatwick og Newark den 22. juni 1984. Han startet med en enkelt Boeing 747-200 og tok over en liten markedsandel fra Freddie Lakers mislykkede «Skytrain» virksomhet.

Virgin vs. British Airways

Virgin ble i starten sett på som en konkurrent og rival til British Airways. I januar 1991 fikk Virgin tillatelse fra britiske luftfartsmyndigheter til å operere fra Heathrow og begynte flyvninger fra juli 1991. Med øket aktivitet og tillatelse til å operere fra Heathrow så BA ham som en sterk og farlig konkurrent, noe som utløste en kampanje mot Virgin, ved at bl.a BA's Public Relation Director David Burnside i en artikkel i BA News (BAs interne avis)  i 1992 påstod at Bransons protester mot British Airways var mest for å oppnå oppmerksomhet for sin egen virksomhet. Branson gikk til rettssak mot British Airways og krevde erstatning. BA inngikk forlik. Saken endte med at BA ble idømt bøter. Richard Branson ble tilkjent en halv million pund i erstatning og ytterligere tilkjent 110 000 pund til selskapet, Branson delte sin halve million med sine ansatte, og hver ansatt fikk 166 pund i en såkalt «BA bonus». BA måtte dessuten bære Bransons saksomkostninger.
På 90-tallet ble Virgin Atlantics jetfly malt med ordene "No-Way BA/AA" som et mottiltak mot sammenslåingen av British Airways og American Airlines. Og i 1997, som en følge av British Airways' kunngjøring om at de aktet å fjerne det britiske flagget fra halerorene til fordel de non-figurative bilder utført av kunstnere fra alle land hvor BA opererte. Det var de såkalte world images. Det norske bidraget var «selbumønster».
BAs introdusering av dette ble møtt med blandede følelser, til dels motstand hos sine kunder og  hos det britiske folk da de fjernet britenes stolthet, «Union Jack», fra flyenes haleror. Virgin utnyttet dette ved å fjerne sin logo, eller sybol; «the Scarlet Lady». I stedet ble Virgins fly påmalt «Union Jack».
Forholdet til British Airways ble betydelig forbedret ved skifte av øverste leder da Rod Eddington avløste Robert Ayling, som hadde hatt en nøkkelrolle i «urent spill»-saken. PR-direktøren David Burnside forlot selskapet. 
Saken fikk voldsom oppmerksomhet i Storbritannia. I en bok skrevet av Martyn Gregory, Dirty Tricks, er hele saken blitt beskrevet og dokumentert.
I desember 1999 ble 49 % av Virgin Atlantic solgt til Singapore Airlines for 600 millioner pund, noe som tilsvarte 7 200 millioner kroner. 
I august 2002 ble Virgin det første selskap som tok i bruk den nye Airbus A340-600.

Ulykker og hendelser

Virgin har ikke hatt noen alvorlige ulykker av noe slag. Tre mindre hendelser med systemsvikt er registrert  mellom 1984 og 2005, men ingen har forårsaket ulykke som har ført til tap av menneskeliv.
Fylkesvei 557

Historikk

Før 1. januar 2010 var veien riksvei, etter at regionsreformen trådte i kraft har den status som fylkesvei.
I 2010 ble 3,5 km firefeltsvei inkludert Knappetunnelen åpnet. I 2015 ble den videreført som firefeltsvei til Liavatnet.
Frem til 2019 var fylkesvei 574 del av veien, og strekningen mellom Dolvikflaten og Ytrebygda var del av fylkesvei 556.
Antonis Nikopolidis

Spillerkarriere

Nikopolidis startet karrieren i hjembyen Arta, før turen gikk til giganten Panathinaikos i 1989. Han fikk sin debut allerede året etter mot erkerivalen Olympiakos, men det var først gradvis etter 1994/1995 sesongen han fikk en fast plass på laget. På starten av 2000-tallet var han blant Panathinaikos' aller viktigste og beste spillere, og ble invitert av Zinedine Zidane til en allstar-kamp i 2002, noe som var svært uvanlig for en gresk fotballspiller.
Antonis Nikopolidis startet sesongen 2003/04 veldig bra, og det ble nærmest møtt med vantro da han avslo en ny kontrakt med klubben ved juletider. Senere kom det frem at han hadde kommet til muntlig enighet om en kontrakt med erkerivalen Olympiakos. Etter dette ble han benket resten av sesongen, og da han løftet pokalen ved sesongslutt ble han pepet på av mesteparten av Panathinaikos-fansen på grunn av sitt noe uetiske valg.
I Olympiakos har han de siste fire årene vært en særdeles viktig spiller, og tendensen til å gjøre tabber har gått ned med alderen. I sesongen 2007/2008 ble han kåret av fansen til den beste spilleren klubben hadde hatt den sesongen, på grunn av hans eminente spill i Mesterligaen. I serien reddet han også tre straffespark i løpet av fire kamper. I Olympiakos har han reddet tre straffespark i Champions League i løpet av sine fire år mot Rosenborg, AS Roma og Real Madrid, noe som gjør han ubeseiret på straffer i den rød-hvite trøya. I februar 2008 signerte han en kontrakt som vil holde han i klubben ut 08/09-sesongen, da han etter planene skal legge opp i en alder av 39 år.

Internasjonal karriere

For det greske landslaget gjorde han sin debut i 1999 mot El Salvador. To år senere, i en alder av 31 år, var han det udiskutable førstevalget mellom stengene til Otto Rehhagels mannskap. For Hellas var han sammen med et pottetett forsvar hovedgrunnen til at laget ikke slapp inn et eneste mål i de tre siste kampene av EM 2004, som Hellas til slutt vant. Både i kvalifiseringen til VM 2006 og EM 2008 var Nikopolidis fast for Hellas, og var også kaptein i mange kamper. Etter et dårlig mesterskap i Østerrike og Sveits trakk han seg fra internasjonal fotball, stående igjen med 90 kamper for det greske landslaget.
Hideaki Matsuura

Karriere

Hideaki Matsuura startet sin profesjonelle karriere i Peñarol i 2000. Han har også spilt for Ventforet Kofu, Jatco, Denso, Shizuoka FC, Sagawa Printing og AC Nagano Parceiro.
Bahai-kalenderen

Åndelig betydning

Kalenderen er ikke bare et redskap for å holde tiden, men har en dyp åndelig mening.

Året

Året består av nitten måneder med nitten dager i hver (det vil si 361 dager) med tillegg av innskutte dager (4 i vanlige år og 5 i skuddår). Bahai-nyåret (Naw-Rúz) er som det gamle persiske nyåret astronomisk fiksert til den 21. mars (kan være 20.-21.-22. mars, avhengig av solens posisjon). Bahai-tidsalderen begynner med året for Bábs erklæring, 1844AD (1260EH).
På den første dagen i måneden holder bahaiene sin 19.-dagsfest.
Irsk ulvehund

Utseende, anatomi og fysikk

Ulvehunden er en meget storvokst hund, som i noen tilfeller kan måle 1 meter i skulderhøyde. Slik høyde er imidlertid ikke vanlig. En hannhund på 84 cm eller mer er ønskelig. Tispene skal være minimum 76 cm i mankehøyde og veie minst 50 kg. Hannene skal være minimum 81 cm og veie minst 57 kg.
Historisk sett hadde trolig disse hundene kort pels. Først i 1841 hører vi om en stor hunderase med krøllet, myk pels i de skriftlige kildene. I dag er pelsen mer stri og hard på kroppen, bein og hodet, og særlig stri og lang over øynene og under haken. Fargene kan være tigret (brindle), rød, svart, helvit, gul, eller enhver farge som finnes hos skotsk hjortehund.

Bruksområde

I dag skattes ulvehunden først og fremst som en ypperlig familiehund, som også ofte er å se som utstillingshund. Noen har også med stort hell brukt denne store kraftige hunden som kløvhund. Irsk ulvehund ble trolig opprinnelig avlet for hetsjakt på ulv og annet storvilt, og til tross for den enorme størrelsen er dette en meget hurtig og forholdsvis utholdende hund.

Lynne og væremåte

Irsk ulvehund er en godmodig og meget tålmodig kjempe, en prima hund for barnefamilier når plassen tillater det og så lenge man ikke glemmer at dette er et meget stort og kraftig rovpattedyr. Den er lojal som få og hengiven overfor de den kjenner og liker, men ofte litt reservert og avmålt overfor fremmede. Den er er også en habil vakthund, selv om ikke dette er dens naturlige virke.
I hjemmet gjør den typisk meget lite av seg, fordi den er så rolig og harmonisk. Pelsen trenger stell på ukebasis, men må regnes som enkel å stelle. Utrolig nok er denne kjempen av en hund heller ikke så glupsk i matveien som man kanskje kunne forvente, selv om nok dette har stor sammenheng med hvor aktivt den lever. Som sådan trenger den verken mer eller mindre mosjon enn hunder flest, men den trives med å få løpe ut skikkelig en gang i blant. Rent klimamessig ser den også ut til å tåle norske forhold godt, så lenge snødybden vinterstid ikke blir for stor. Med en slik tyngde faller den da lett igjennom.

Annet

På grunn av rasens enorme proporsjoner og anatomi er den kjent for lett å få magedreining om man ikke tar nødvendige forholdsregler. Den trenger et sunt og næringsrikt kosthold, beregnet på hunder. Den bør få minimum 2 måltider for dagen, gjerne 3 om det er mulig. Trening og anstrengelser må ikke skje tett opp til måltidene.
Radiodokumentar

Radiodokumentar (feature) er en radiosjanger som vokste fram og etablerte seg som en egen sjanger i radio i europeiske land etter 1945. En radiodokumentar bruker dokumentariske opptak og fiksjonens virkemidler for å fortelle en historie fra virkeligheten, med dramaturgi og flere lag. Målet er å gi lytterne informasjon og innsikt i viktige trekk i samfunnet eller menneskelivet gjennom opplevelse. En radiodokumentar er "virkeligheten sett gjennom et temperament". Radiodokumentaren oppnådde først popularitet som egen sjanger i Storbritannia i 1930-årene, deretter i Tyskland. I Norge ble Radiodokumentarredaksjonen i NRK P2 opprettet i 1989.

Historie

I 1937 innførte BBC det de kalte "Experimental Hour" (forsøkstimen). Sendingene hadde ingen formelle retningslinjer og innholdet var overveiende av dokumentarisk karakter. Det utviklet seg en ny presentasjonsform på bakgrunn av dette som i 1939 ga opphav til uttrykket "Feature" (her dokumentar). På slutten av 2. verdenskrig kom denne nye sjangeren til Tyskland med den britiske okkupasjonsmakten. 
Fordi radiodokumentaren er en sjanger der flere lydkilder blir montert sammen, var programtypen utenkelig i lakkplatenes tid i 1930-årene. Men da båndopptakeren ble oppfunnet av det tyske firmaet BASF i 1930åra, og stålbåndene ble avløst av magnetbånd i 1950-årene, ble opptaksrullene lettere å klippe i. Det åpnet muligheten for å montere sammen ulike elementer. I 1945 var de første reportasjebilene i bruk, noe som gjorde det mulig å flytte mikrofonen ut av studio og dermed få folk i tale i deres eget miljø.  
I BBC og de fleste andre europeiske kringkastingsstasjonene utviklet featureprogrammene seg parallelt med dokumentarfilmen og var inspirert av den. 
"I 1947 kom radiodokumentaren til Hamburg med radiooffiserene i den britiske okkupasjonsstyrken og oppnådde stor suksess i Vest-Tyskland med Axel Eggebrecht, Peter von Zahn, Ernst Schnabel og Alfred Andersch."
Choe Myong-gwang

Idrettskarrière

Choe deltok i to FIS-renn i Iran i mars 2017, der han fikk en tiende- og en ellevteplass i super-G.
I Vinter-OL 2018 kom han på 43.-plass i slalåm. Han deltok også i storslalåm, der han kom på 75.-plass.
Masaharu Suzuki

Japans herrelandslag

Masaharu Suzuki spilte to landskamper for Japans herrelandslag.
Henschiengården

Henschiengården er et fredet kulturminne i Lillesand, og er i dag bedre kjent som Lillesand rådhus. Det første huset vi vet om som sto der Lillesand Rådhus står i dag, ble bygget i 1734 av danske Christen Kjøbmand. Kort tid etter flyttet han fra byen, og huset ble overtatt av justisråd og krigskommissær Falck. Nevøen til Falck, Jens, bodde en periode i huset, og fikk barn med en tjenestepike. Barnet var den senere bondeopprøreren Kristian Lofthus.
I 1816 ble huset påbygd, da var eiendommen i Niels Justnæs' eie. På en tegning fra 1824 har huset en gavl midt på fasaden. Denne ble senere fjernet, og huset ble ombygget til å tilpasse sen-empirens stilidealer.
Rundt 1850 overtok lensmann Henschien huset, og det ble i den familiens eie fram til Lillesand kommune kjøpte det til rådhus i 1948. Huset ble herjet av brann natt til lørdag 14. august 1976, men ble restaurert og fikk i 1984 «Europa nostra»-prisen for resultatet.
Henschiengården er fredet.

Kilder

Stoveland, Elin og Bergliot Øye Johansen (1994): "Byvandring i Lillesand", utgitt av Lillesand kommune.
Lancia Sibilo

Lancia Sibilo var en konseptbil fra den italienske bilprodusenten Lancia, designet og bygget av Bertone og første gang presentert på bilutstillingen i Torino i 1978. Sibilo var basert på Lancia Stratos, men var omkring 15 centimeter lenger.
Bilen vakte oppsikt på grunn av sine plastvinduer som gikk i ett med karosseriet, nedfellbare hovedlykter, horisontale vindusvisker og digitale instrumenter.
Selvagensøyene

Selvagensøyene (portugisisk: Ilhas Selvagens) er en portugisisk øygruppe som ligger i det nordlige Atlanterhavet mellom Madeira og Kanariøyene. Øyene utgjør den sørligste delen av Portugal. Øygruppen består av to større øyer og flere små. Øygruppen er en del av Makaronesia sammen med Kanariøyene, Madeira, Kapp Verde og Asorene.
Offisielt er øyene en del av Madeira, men det har vært oppe til vurdering om øygruppen skal bli en egen kommune (portugisisk concelho). Øygruppen har én innbygger, en vakt.
I 2002 ble øyene nominert til UNESCOs verdensarvliste, uten foreløpig å ha blitt tatt opp.

Historie

Som de øvrige øyene i Makaronesia er Selvagensøyene av vulkansk opprinnelse.
Øyene ble først oppdaget i 1438. Diogo Gomes de Sintra så øyene på hjemturen til Portugal fra Guinea, 18 år etter at Madeira ble oppdaget.

Klima og miljø

Lufttemperaturen på Selvagensøyene er høyere enn Madeiras og vanntemperaturen er jevn året rundt. Det kreves særskilt tillatelse fra portugisiske myndigheter for å få besøkt øyene.
I 1971 gjorde Portugal øyene til et nasjonalt reservat (Selvagensreservatet) som omfatter både land og havbunnen til et dyp på 200 meter, og i 1978 ble øyene et naturreservat.